google/wiki40b huggingface dataset:
Volleyball under Panamerikanske leker 1987

Volleyball under Panamerikanske leker 1987. Volleyball var med som en av flere sporter i de tiende Panamerikanske leker som ble arrangert i Indianapolis i USA i perioden 8. til 23. august 1987. Det var niende gangen som volleyball var med i de panamerikanske leker. Det var to turneringer, en for menn og en for kvinner. USA vant herreturneringen og Cuba dameturneringen.
Den finske fare

«Den finske fare» var en norsk forsvarspolitisk oppfatning gjennom første del av 1900-tallet om at Finland kunne utgjøre en militær trussel mot Nord-Norge. Først var bekymringen knyttet til Finland som russisk storhertugdømme fram til 1917, deretter frykt for storfinske ekspansjonsidéer i mellomkrigstida og etter 1945 knyttet til Finlands tette forhold til Sovjetunionen under den kalde krigen. Man antok at positive relasjoner til mennesker og kultur i Finland ville svekke den norske nasjonale følelsen og forsvarsviljen.
Journalisten Arthur Ratche utga i 1936 boka Finsk fare for Finnmark, hvor han mente at kvener og samer var opportunistiske og unasjonale, og utgjorde et utenrikspolitisk problem.
Norske myndigheter fryktet spesielt for områder i Finnmark hvor finsk kultur sto sterkt. Denne frykten var en del av årsaken til «indre mobilisering» gjennom kirke, skole og næringsliv,  som førte til fornorskingen av kvener og fornorsking av samer, og til norsketnisk bureisning i Pasvik. Den førte også bl.a. til motstand mot bygging av veier mellom Nord-Norge og Nord-Finland. En av de mest påfallende utslag er at den første norske ABC på samisk i 1951 viste kart som underslo at det fantes samer i Finland.
NM i roing 2012

NM i roing 2012 ble arrangert på Årungen 22.-23. september 2012. 
Kongepokalvinnere ble Fana Roklubb (singlesculler med Nils Jakob Hoff) og Aalesunds Roklubb (singlesculler med Tale Fiskerstrand Gjørtz).
Piken fra elven

Galleri

Bilder fra innspillingen.
Norgesmesterskapet i bueskyting 1985

Norgesmesterskapet i bueskyting 1985 bestod av flere arrangementer som i 1985 kåret norgesmestere i bueskyting.
NM innendørs ble arrangert i Stavanger 24. mars. 
NM i skiveskyting ble arrangert på Lade i Trondheim 10. august. 
NM i jakt- og feltskyting ble arrangert på Akkerhaugen 21.-22. september. 
Kongepokalene ble vunnet av Vigdis Stigen og Kai Svingen.
Martin Rade

Studier

Rade studerte evangelisk teologi ved universitetet i Leipzig. Der fikk han avgjørende inntrykk fra Adolf Harnack.

Luthersk prest

Han arbeidet som huslærer en tid, til han i 1882 ble luthersk sogneprest i Schönbach (Oberlausitz) i Sachsen, i 1892 ved Pauluskirken i Frankfurt am Main.

Karriere i akademia, redaktør, skribent, arrangør

I 1899 ble han utnevnt til dosent ved universitetet i Marburg, og i 1904 ekstraordinarie professor der. 
Martin Rade ble mest kjent som hovedredaktør for uketidsskriftet (senere halvmåneds) Die christliche Welt. Tidsskriftet utkom i 55 årganger, i tidsrommet mellom 1889 til 1941. Oppsatt i 1886 av Rade i forening med Wilhelm Bornemann, Friedrich Loofs og Paul Drews, utviklet dette tidskriftet seg, som i sitt første år utkom under tittelen Evangelisch-lutherisches Gemeindeblatt für die gebildeten Glieder der evangelischen Kirche, etterhvert under Rades energiske og dyktige ledelse til Tysklands mest betydelige og innflytelserike populære protestantiske organ for teologiske og kirkelige spørsmål. 
I tidskriftet, som fra behynnelsen av sa seg å ikke ville tjene noe særskilt teologisk parti eller noen viss skole, medvirket personer av vidt forskjellige standpunkter. Imidlertid fremtrådte den alltid som et organ for de liberalere retningene. Det var i dets tidligere periode den ritschlske teologi (så kalt etter teologiprofessor Albrecht Ritschl) som dominerte. Senere stod den under sterk innflytelse av den religionshistoriske skole. 
Rundt dette tidsskrift vokste, likeledes på Rades initiativ, en hel serie av nye foretak frem. Slik utkom fra 1891, som et selvstendig uketidsskrift under Martin Rades redaksjon, «Chronik der christlichen Welt», som skulle få betydning som en oversikt over viktigere tildragelser på det kirkelige og åndelige livs område. I publikasjonen «Hefte zur christlichen Welt» samlet Rade et stort antall lengre oppsatser av forskjellige forfattere i hovedtidsskriftets ånd. Helt fra begynnelsen av tidsskriftets tilværelse var det blitt brukelig at de derfor interesserte kretser, de såkalte «Freunde der christlichen Welt», ved passende 
anledninger ble samlet for diskusjon av aktuelle spørsmål. Fra 1892 ble det arrangert en årlig slik, senere for alle tilgjengelig, sammenkomst. Til slutt ble det på Rades forslag i 1903 dannet en «Vereinigung der Freunden der christlichen Welt» i den hensikt å praktisk arbeide for reformer på forskjellige områder i den av tidsskriftet representerte retning. 
Også på andre områder fremtrådte Martin Rade som initiativtaker; slik var han medstifter av den evangelisk-sosiale kongress. Fra 1907 var han også sammen med Wilhelm Herrmann utgiver av «Zeitschrift für Theologie und Kirche», Tysklands mest betydelige protestantiske vitenskapelige organ for systematisk teologi. 
Selv som teologisk forfatter var Martin Rade livlig virksom. Blant hans arbeider kan nevnes en bredt anlagt populær Luther-biografi, Dr. Martin Luthers Leben, Thaten und Meinungen (tre bind, 1884–1887), Die Religion im modernen Geistesleben (1898), Die religiös-sittliche Gedankenwelt unserer Industriearbeiter (samme år) og Die Stellung des Christentums zum Geschlechtsleben (1910).
ISO 16

ISO 16 beskriver en standard grunntone (også kalt fundamental) som er en énstrøken a (A4) med en frekvens på 440 Hz. 
Tonen er mest kjent for å være tonen man stemmer et instrument etter.
Pillars of Society (1916)

Handling

Konsul Bernic, en stor skipsreder, som er regnet som en grunnpilar i det norske samfunnet, har bygget sin karriere på uærlige handlinger og løgner. Mange år tidligere hadde han vært fru Dorfs elsker. Som et resultat av forholdet, ble en liten jente født, og for å forsvare sitt gode navn og rykte, hadde han spurt svogeren, Johan – som var i ferd med å reise til utlandet – om å påta seg ansvaret. 
Da fru Dorf senere døde, hadde han adoptert det alle trodde var hans niese. Nå, derimot, er Johan kommet tilbake til Norge, og bestemmer seg for å gjenopprette sitt navns ære. Karsten planlegger i panikk å drepe ham, og får ham til å gå ombord på et usikkert fartøy. Men Johan skifter skip, og isteden går Olaf, Karstens sønn, om bord. Redningsmannskap klarer å redde den unge, og Karsten, ute av stand til å lyve mer, bekjenner sannheten og innrømmer at han er jentas rette far.
Gilan kraftverk

Gilan kraftverk er et varmekraftverk i provinsen Gilan i Iran. Det har en installert produksjonskapasitet på 1305 MW, fordelt på 3 like store blokker á 435 MW hver. Teknologien er levert av bl.a Siemens.
Anlegget ble utbygd i årene 1992–1997. Brenselstypen er naturgass og dieselolje. Dette er landets sjuende største varmekraftverk målt etter installert effekt.
Uti possidetis

Uti possidetis (latin: «det du besitter»; fullstendig Uti possidetis, ita possideatis: «det du besitter, det skal du besitte») er en utforming av den folkerettslige sedvane som i sin opprinnelige form sa at det en krigende part erobrer i løpet av krigen og besitter ved fredsslutningen, det skal han beholde.
I dagens utforming innskrenker regelen seg til å bare gjelde stabile grenser, og anvendes særlig når kolonier oppnår uavhengighet, ved oppløsning av stater eller ved løsrivelse.
Grenseovergang

En grenseovergang er et sted på en grense mellom to jurisdiksjoner, hvor reisende eller gods blir kontrollert (grensekontroll), enten ved innreise, utreise eller både innreise og utreise. Slike steder er etablert for å legge til rette for lovlig passering av grensen.
Grenseoverganger finnes på land-, sjø- og luftgrenser. En grenseovergang på en landgrense er en kontrollpost på en vei, ofte med en bom. På en sjøgrense er grenseovergangen som regel etablert i en havn, innenfor selve grensen. Det samme gjelder på luftgrenser, hvor grenseovergangen etableres i en lufthavn.
I Norge er passering av grensen utenfor grenseovergangen ulovlig. Indre Schengen-grense kan passeres hvor som helst såfremt det ikke er innført midlertidig grensekontroll.
Dvergschnauzer

Opprinnelse og alder

Rasen er godkjent fra ca. 1903. Pinscher og Affenpinscher var sannsynligvis med på å danne rasen sammen med schnauzeren.

Utseende, anatomi og fysikk

Dvergschnauzeren er den minste av schnauzerne. Den blir ca. 30-35 cm i skulderhøyde. Vekten er på ca. 4,5-7 kg. Kvadratisk, mankehøyde tilsvarer ca. kroppslengde. Hodelengden tilsvarer halve lengden fra manken til haleansatsen. Har stri, hard og tett pels. Består av tett underull og ikke for kort hard dekkpels.
Den finnes i fire godkjente farger: salt/pepper, sort/sølv, sort og hvit. De to første er vanligst i Norge. 
Tidligere var det vanlig å kupere både hale og ører på denne hunden, men dette er nå forbudt i Norge.

Bruksområde

Egner seg godt som vakt- og familiehund. Den er en god turkamerat, og kan brukes i lydighet og agility.

Lynne og væremåte

Tøff, aktiv, robust, "frisk" rase som er leken hele livet. Utholdenhet og årvåkenhet gjør den til en god familiehund (er glad i barn) Egner seg i en liten bolig. Har endel vaktinstinkt og vil gjerne gjøre seg opp sin egen mening først, før den f.eks. hilser på folk, men da det er overstått er den meget hengiven og "kosete".

Annet

Pelsen vokser og må trimmes regelmessig. Stelles pelsen regelmessig, vil hunden ikke røyte.
Thomas Morley

Liv

Morley var elev av William Byrd og fikk en bachelorgrad i musikk fra Oxford i 1588. Fra å være organist i St. Pauls katedral i London, steg han i gradene til å bli Gentleman i Chapel Royal («det kongelige kapell») hvor han var fra 1592 til sin død.
Etter at Nicholas Yonge i 1588 gav ut samlingen Musica transalpina,  italienske madrigaler med engelsk tekst, opplevde engelske madrigaler en voldsom popularitetsbølge. Morley fant tydeligvis sin stil på den tiden og publiserte kort tid etter sin første av i alt 11 madrigalsamlinger.
Morley skrev noe kirkemusikk og noen instrumentalverker for broken consort og tangentinstrumenter, men det er som madrigalist han har hatt størst betydning. Musikken hans er lystig og tiltalende og ble svært populær i samtiden. Han har mye av æren for at italiensk musikk så hurtig ble så populær i England. Morleys musikk framføres også i vår tid; April is in my mistress' face (1594) og Now is the month of maying (1595) er fremdeles blant de mest kjente engelske madrigaler.
Devonøya

Historie

Øya har i perioder vært bebodd av inuitter, men har siden 1936 ikke hatt fast bosetting. Kanadiske myndigheter etablerte i 1924 Dundas Harbour (74°31'N 82°30'V) som en utpost for å kontrollere utenlandsk hvalfangst og annen aktivitet. I 1933 ble stasjonen utleid til Hudson's Bay Company. Den var periodevis bemannet til 1951.
Siden 2004 har NASA gjort geologiske, hydrologiske, botaniske og mikrobiologiske studier på øya som et ledd i sin forskning på planeten Mars.
Oskars Amerika

Handling

Noe motvillig tilbringer ti år gamle Oskar sommerferien på gården til bestefaren. Sommeren skal likevel vise seg å bli innholdsrik når han møter Levi som bor i nærheten med den nærsynte hesten sin. Sammen legger de en vill plan om å ro til Amerika.
Raebareli (distrikt)

Demografi

Ved folketellingen i 2011 var det 3 404 004 innbyggere i distriktet, mot 2 872 335 i 2001. Den urbane befolkningen utgjør 9,05 % av befolkningen.
Barn i alderen 0 til 6 år utgjorde 13,54 % i 2011 mot 18,48 % i 2001. Antallet jenter i den alderen per tusen gutter er 941 i 2011.
Epleys manøver

Epleys manøver kan kurere benign paroksysmal posisjonsvertigo (BPPV). Det er en forlengelse av Dix-Hallpikes test.
Bare Brita Show

Gjester

Ane Dahl Torp, Merete Lingjærde, Atle Antonsen og Elsa Lystad var gjester i første episode, mens Linn Skåber, Pia Tjelta og Christian Skolmen var gjester i andre og siste episode.
Finn Jarle Sæle

Familiære forhold

Sæle er gift med tidligere stortingsrepresentant Anita Apeltun Sæle og er far til Finn Ørjan Sæle.
.44 Henry

Militær bruk

.44 Henry ble brukt en del i den amerikanske borgerkrigen, hovedsakelig av nordstatene, men en del våpen ble tatt som krigsbytte av sørstatene og brukt så lenge ammunisjonen holdt ut. De føderale myndighetene gikk til relativt store innkjøp av våpen og ammunisjon (opp mot 10 000 rifler og over 4 millioner patroner) fra New Haven Firearms Co. før krigens slutt, men mange stater samt individuelle soldater og offiserer kjøpte våpen til individuelle skarpskyttere, som personlig bevæpning eller som utrustning for avdelinger fra kompani til bataljonsnivå. Verdien av en hurtigskytende bøylerifle som brukte en metallpatron, i en krig der flertallet var utrustet med munnladde perkusjonsrifler og brukte Napoleonske taktiske doktriner, var ofte imponerende selv om det fulle potensialet aldri ble oppnådd før krigens slutt.

Sivilt

Både under og etter krigen viste Henrys Modell 1860, og senere Winchesters Modell 1866, seg og være meget populære våpen både blant de som dro vestover inn i «ville vesten» og blant de amerikanske indianerne. Nesten 400 .44 Henry tomhylser har blitt funnet ved arkeologiske utgravninger ved Little Big Horn, og er bare overgått av .45-70 Government tomhylser fra George Armstrong Custers 7th Cavalry, noe som gir ett inntrykk av hvor utbredt 1860 og 1866 riflene var blant indianerne.

I revolvere

Smith & Wesson eide Rollin Whites patent på den gjennomborende revolversylinderen, og gjorde det umulig for andre enn S&W og produsere den moderne typen av patronrevolvere før patenten løp ut ca. 1870-1871. De tidligste patronkonverterte perkusjonsrevolverne ble ofte konvertert til .44 Henry, da denne patronen var en av få, om ikke den eneste, patroner som passet i en revolver og var lett tilgjengelig.
Dalstroj

Dalstroj var en organisasjon som ble opprettet i 1931 av det sovjetiske NKVD (forløperen til KGB) for å lede veibygging og utvinning av gull i Tsjukotka-regionen i Russlands fjerne østen, også kjent som Kolyma. Dalstroj er det russiske akronymet for Det fjerne nords anleggsselskap. Til å begynne med var det opprettet som Det statlige selskap for veianlegg og industribygging i området Øvre Kolyma (russisk: Государственный трест по дорожному и промышленному строительству в районе Верхней Колымы — Дальстрой). Etter omorganiseringen i 1952 var det kjent som Hoveddirektoratet for leire og anlegg i det fjerne nord (russisk: ГУ лагерей и строительства Дальнего Севера).
Dalstroj drev utviklingen og gruvedriften i området ved hjelp av tvangsarbeid. Gjennom årene opprettet Dalstro rundt 80 Gulag-leire i Kolyma-regionen. Som følge av en rekke avgjørelser vokste området som ble dekket av Dalstroj innen 1951 til tre millioner kvadratkilometer. Byen Magadan var basen for denne virksomheten.

Oppløsning

Etter Stalins død i 1953, medførte omorganiseringen av Dalstroj i hovedsak at dets funksjoner ble delt i tre deler. Driften av arbeidsleirene ble omorganisert til USVITL (Nordøstre korrektive arbeidskraft-administrasjon) av Gulag. Driften av territoriet og det lokale kommunistparti-apparatet ble overført til den nyopprettede Magadan oblast og andre nærliggende administrative områder. Dalstroj sto igjen som en rent økonomisk virksomhet.
Fylkesvei 5430

Fylkesvei 368  i Hordaland går mellom Lonevåg og Fotlandsvåg i Osterøy kommune. Veiens lengde er 11,8 km.
Bjartmar Gjerde

Oppvekst og bakgrunn

Gjerde vokste opp på et småbruk drevet av foreldrene på Larsnes på Sunnmøre. Fordi familien hadde dårlig økonomi fikk han ikke mer skolegang enn folkeskole. Han skaffet seg mer utdanning i voksen alder. Da han var 16 år gammel forlot han småbruket og reiste til Ålesund. Han arbeidet en tid som journalist i Sunnmøre Arbeideravis. I en periode var han redaktør for AUF-avisen Fritt Slag.

Politikk

Gjerde var leder av Arbeidernes ungdomsfylking i perioden 1958 til 1961. I 1971 ble han statsråd for Kirke- og undervisningsdepartementet i Trygve Brattelis første regjering. Han hadde denne posisjonen fram til høsten 1972. I 1973 gikk han inn i samme stilling i Trygve Brattelis andre regjering. Denne stillingen hadde han fram til januar 1976. 
I 1976 ble han industriminister i Odvar Nordlis regjering. Etter to år som industriminister ble han minister for det nyopprettede Olje- og energidepartementet (1978), den første oljeminister Norge hadde. I hans tid kom Alexander Kielland-ulykken og Alta-konflikten.

NRK og Aetat

Etter han gikk ut av politikken ble han kringkastingssjef i NRK i 1981. Denne stillingen hadde han fram til 1989. Dette var under den tiden da NRKs monopol på radio og fjernsyn ble avviklet, og dermed ble statskringkasteren stilt overfor nye utfordringer. De første uavhengig drevne lokalstasjonene dukket opp på 1980-tallet, og private fjernsynssendinger begynte å konkurrere med NRK i 1987.
Etter avgangen i NRK ble han arbeidsdirektør og sjef i Aetat, en stilling han hadde fram til 1994.
EM for brassband 2004

EM for brassband 2004, det 27. europamesterskapet for brassband ble arrangert 30. april og 1. mai 2004 i Glasgow.

Musikk

Pliktnummer i konkurransen var St. Magnus av Kenneth Downie. Yorkshire Building Society Band fremførte Music of the Spheres av Philip Sparke som sitt selvvalgte musikkverk.
Sorgegondolen

Tonesetting

Flere svenske og utenlandske komponister har satt tone til mange av diktene i Sorgegondolen, bl.a. Sven-David Sandström, Maurice Karkoff og Georg Riedel.
PlayStation Portable

Detaljer

PSP er en håndholdt multimedieenhet som kan brukes til både videospill og spilling/visning av video, musikk og fotografier. Den har en innebygget kortleser for Memory Stick Duo. Både spill og filmer produseres på UMD, men det er også mulig å lagre multimediefiler på minnekortet. Maskinen kan kobles trådløst direkte mot en annen PSP, eller via et trådløst nettverk, slik at man kan surfe på nettet og spille mot andre via internett. Systemoppdatering 30. januar 2008 (versjon 3.90) la til støtte for IP-telefoni, i første omgang Skype på Slim & Lite-versjonen). PSP kan kobles til PlayStation 3 trådløst og brukes som fjernkontroll.

PSP Slim & Lite

En ny PSP kom 3. september 2007, og hadde navnet PSP Slim & Lite. Denne PSPen produseres i tre farger, Pianosvart, keramisk hvitt og sølv. I Norge selges den kun i Base Pack, som består av en PSP-enhet, lader, og batteri. For å lagre spillprosessen trenger du et minnekort, som må kjøpes separat hvis du kjøper Base Pack. Prisen på PSP Slim & Lite ligger på rundt NOK 1500-2000,-.
I Japan finnes også disse fargene: Blå, Grønn, Rosa, Lilla og Turkisgrønn.
Som den tidligere versjonen av psp, kan denne også ha custom firmware. På den tidligere versjonen var den seneste firmwaren 1.50, men på psp slim & lite er den seneste versjonen 3.60.

Modifikasjoner

Det gikk ikke lenge fra PSPs lansering til entusiaster fant måter å omgå PSPs restriksjoner og kjøre kode som ikke var signert av Sony. I mai 2005 slapp Sony versjon 1.51 av firmwaren til PSP som tettet sikkerhetshullene for dette. Brukere med "hackede" versjoner av PSP ønsket naturlig nok ikke å laste ned oppdateringer som gjorde den nye funksjonaliteten ubrukelig og Sony gikk inn for det BusinessWeek kalte en "pisk og gulrot" tilnærming, ved at senere oppgraderinger inneholdt både sikkerhetsoppgraderinger og nytteprogram som nettleser og PS1-emulator.
Det har også foregått utvikling av tredjeparts firmware. Den mest kjente er "Dark Alex's Open Edition firmware" produsert av den spanske hackeren Dark Alex. Denne firmwaren tillater funksjonalitet som for eksempel sikkerhetskopiering av PSP spill (og dermed også piratkopiering), sonefri PSP og kjøring av egenprodusert programvare. Oppgraderinger av denne firmwaren har tradisjonelt bakt inn den "nyttige" delen av de offisielle oppgraderingene fra Sony.
Møkkamann

«Møkkamann» er en sang fra det norske bandet Plumbo. Sangen ble først utgitt på bandets plate Råkk'n Råll Harry i 2010.

«Årets hit» under Spellemann 2011

Sangen ble kåret til «Årets hit» av publikum under Spellemannprisen 2011. Det skapte store reaksjoner da vokalist Lars Erik Blokkhus uttalte: «Når jeg ser på dere to, så får låta plutselig et nytt navn, Mokkamann», ved prisoverrekkelsen som ble foretatt av Tshawe Baqwa og Yosef Wolde-Mariam. Bandet ble pepet av scenen, og Terje Winterstø Røthing fra Kaizers Orchestra tømte øl over hodet på Blokkhus under et VGTV-intervju i etterkant samme kveld. Baqwa kalte så Blokkhus et «Fittehøl» etter dette i et intervju med Dagbladet. Både Baqwas uttalelse og øltømmingen har i ettertid blitt kritisert. 
I uke 4 i 2012 gikk «Møkkamann» til topps på VG-lista.

Opphav

Fløytetemaet i «Møkkamann» baserer seg på en hollandsk folkemelodi fra 1735, «Wilgeboompjes». «Møkkamann» er i hovedsak laget av Lars Erik Blokhus og Glenn Hauger. Henning Hoel Eriksen har vært med på utviklingen, og står kreditert som produsent.

Fotballsang

Supportere av FK Jerv har laget en sangtekst på samme melodi som følger Plumbos arrangement av originalen. Her heter det «Vi er F K Jerv ifra Grimstad» der det i Plumbos sang synges «Det er møkkamann som er ute».
Leistus rufomarginatus

Utbredelse

Leistus rufomarginatus finnes i  Mellom-Europa og Asia. Finnes ikke i Norge, men er registrert fra Sverige. .

Utseende

Leistus rufomarginatus  er i mellom 8,5-10 mm lang.  Den er mørkt farget med lyse gul-brune bein og antenner. Hver av dekkvingene har 10 lengderiller.  Antennens tredje og fjerde ledd med en lang børste/børster i spissen, mens leddene ellers er bare og helt uten fine korte hår. (Krever forstørrelse for å se). Brystskjoldet har en hjertelignende form, bakhjørnene har rette vinkler. Overkjevene er på undersiden uthulte.

Levevis

Leistus rufomarginatus lever vanligvis på litt tørre lokaliteter, ofte med vegetasjon som skaper litt skygge. Den finnes ofte delvis nedgravd under løv eller i mose og er vanligvis nattaktiv og lever som predator på andre dyr.    
Larvene  lever som predatorer, skjult i øverste laget av jorden.
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Kushiro

Sport

Byen er hjemby for ishockeylaget Nippon Paper Cranes som spiller i Asia League Ice Hockey. En liga som laget har vunnet 3 ganger fra og med 2003/2004-sesongen. Kushiro var vertskap for Junior-VM på skøyter i 2003, samt for de japanske mesterskapene i senior hurtigløp på skøyter i allround 2011, 2007 og 2000 og sprint i 2008 og 2001. Disse konkurransene ble avviklet på skøytebanen, Yanagimachi.
Michael (2011)

Norske anmeldelser

Michael fikk gjennomgående gode kritikker som seriøs dramafilm da den hadde premiere i Norge. Adresseavisas anmelder beskrev den som en «provoserende nøktern, men likevel rystende skildring av en pedofil med et barn i kjelleren», mens Aftenposten skrev «I Michael blir det stilt spørsmål som etter 22.7. virker svært relevante». Dagbladets anmelder mente «kvalitetene i pedofilifilmen «Michael» ikke veier helt opp for ubehaget ved å se den» og Stavanger Aftenblad kalte Michael «nok en ekkel film fra Freuds hjemland. Enda en østerriksk film om sjuk seksualitet.»
Universitetet i Szczecin

Universitetet i Szczecin (polsk Uniwersytet Szczeciński) er Szczecins største høyskole, grunnlagt i 1984 som etterløper til Den pedagogiske høyskole i samme by. Det består av ni fakulteter og har over 34 000 studenter.